钦定古今图书集成/理学汇编/文学典/第147卷 > 《表贺录换误上章谢罪》汉·蔡邕
## 钦定古今图书集成/理学汇编/文学典/第147卷 > 《表贺录换误上章谢罪》汉·蔡邕

今月十八日，臣以相国兵讨逆贼故河内太守王臣
等，屯陈破坏，斩获首级，诣朝堂上贺。臣邕奉贺，录故
羽林郎将李参迁城门校尉，而署名羽林左监。右卫
尉杜衍在朝堂，而称“不在录”，咎在臣不详省按，使参
以亡为存，衍以存为亡。错奏谬录，不可行。侍御史劾
臣不敬，当赐刑书，惩戒不恪。陛下天地之德，不辱收
戮。丙辰诏书以一月俸赎罪。臣邕怔营惭怖，屏气累
息，不知所自投处。臣邕顿首死罪。臣不惟石庆数马
之误，简忽校雠不谨之愆，虽见原宥，仰愧先臣，伤肌
入骨，不胜忪蒙流汗。臣邕顿首死罪。